CELEX: C2004/201/44
Language: da
Date: 2004-08-07 00:00:00
Title: Sag T-194/04: Sag anlagt den 27. maj 2004 af The Bavarian Lager Company mod Kommissionen for De Europæiske Fællesskaber

7.8.2004   
            
            
               DA
            
            
               Den Europæiske Unions Tidende
            
            
               C 201/21
            
         Sag anlagt den 27. maj 2004 af The Bavarian Lager Company mod Kommissionen for De Europæiske Fællesskaber
   (Sag T-194/04)
   (2004/C 201/44)
   Processprog: engelsk
   Ved De Europæiske Fællesskabers Ret i Første Instans er der den 27. maj 2004 anlagt sag mod Kommissionen for De Europæiske Fællesskaber af The Bavarian Lager Company, Clitheroe, Det Forenede Kongerige, ved solicitors J. Pearson og C. Bright, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Det fastslås, at Kommissionens godkendelse af Det Forenede Kongeriges regerings ændring af artikel 7, stk. 2, litra a), i Supply of Beer (Tied Estate) Order 1989 (S.I. 1989 nr. 2390) (den såkaldte »guest beer provision«) var i strid med artikel 28 EF (tidligere EF-traktatens artikel 30).
            
         
               —
            
            
               Det fastslås, at Kommissionen ikke skulle have godkendt ovennævnte ændring, og at Kommissionen ved at godkende den selv har tilsidesat artikel 28 EF (tidligere EF-traktatens artikel 30).
            
         
               —
            
            
               Kommissionens beslutning af 18. marts 2004, hvorved sagsøgerens anmodning om aktindsigt i visse dokumenter blev afvist, annulleres.
            
         
               —
            
            
               Kommissionen tilpligtes at fremlægge en liste med navne på samtlige de personer, der deltog i mødet afholdt den 11. oktober 1996, hvori der deltog tjenestemænd fra Generaldirektoratet for Det Indre Marked og fra Det Forenede Kongeriges ministerium for handel og industri samt repræsentanter for Conféderation des Brasseurs du Marché Commun.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Det sagsøgende selskab blev oprettet den 28. maj 1992 med det formål at importere tysk øl til salg på beværtninger i Det Forenede Kongerige. I 1993 indgav sagsøgeren en klage til Kommissionen vedrørende en påstået tilsidesættelse af artikel 28 EF (tidligere EF-traktatens artikel 30) i forbindelse med den såkaldte »guest beer provision« (bestemmelsen om gæste-øl) i Det Forenede Kongeriges lovgivning. I henhold til denne bestemmelse skal bryggerier give beværtninger, der er knyttet til dem ved eksklusive salgsaftaler, lov til at tilbyde en »gæste-øl« fra et andet bryggeri. Den pågældende øl skulle være en øl med sekundær gæring i det fad, det blev solgt fra, hvilket er en type øl, der næsten udelukkende produceres Det Forenede Kongerige. Den øl, som sælges af sagsøgeren, såvel som de fleste typer øl fremstillet uden for Det Forenede Kongerige, kunne ikke blive omfattet af denne bestemmelse, og sagsøgeren anså bestemmelsen for at være en foranstaltning med tilsvarende virkning som en kvantitativ restriktion. I en skrivelse af 21. april 1997 oplyste Kommissionen sagsøgeren om, at i lyset af en foreslået ændring af bestemmelsen om »gæste-øl« var proceduren mod Det Forenede Kongerige blevet suspenderet og ville blive afsluttet, så snart ændringen var blevet vedtaget.
   Den 5. december 2003 anmodede sagsøgeren under henvisning til forordning nr. 1049/2001 (1) Kommissionen om fuld aktindsigt i referatet fra et møde vedrørende dette emne, som fandt sted den 11. oktober 1996 mellem repræsentanter for Kommissionen, Det Forenede Kongeriges regering og bryggerier. Navnlig anmodede sagsøgeren Kommissionen om at oplyse identiteten af visse personer, hvis navne var blevet maskeret i det mødereferat, som sagsøgeren tidligere havde fået aktindsigt i. Kommissionen afviste sagsøgerens anmodning og bekræftede sin afvisning i en skrivelse fra generalsekretæren til sagsøgeren, dateret den 18. marts 2004. Til støtte for sin afvisning henviste Kommissionen til behovet for beskyttelse af personlige oplysninger vedrørende de personer, der deltog i mødet, såvel som den potentielle risiko det ville indebære for Kommissionens mulighed for at gennemføre undersøgelser i sådanne tilfælde, hvis identiteten af de personer, der giver oplysninger til Kommissionen, skulle oplyses.
   Med sit søgsmål ønsker sagsøgeren for det første fastslået, at Kommissionens beslutning om at indstille proceduren mod Det Forende Kongerige var fejlagtig. I den forbindelse har sagsøgeren gjort gældende, at der er sket tilsidesættelse af artikel 28 EF og artikel 12 EF.
   For så vidt angår Kommissionens afvisning af at give aktindsigt i de ønskede dokumenter, har sagsøgeren gjort gældende, at artikel 2 i forordning nr. 1049/2001 forpligter Kommissionen til at give oplysning om samtlige personer, der deltog i det pågældende møde, og at ingen af undtagelserne nævnt i artikel 4 finder anvendelse. Sagsøgeren har videre gjort gældende, at der kan ses bort fra undtagelsen i artikel 4, stk. 3, idet der er en tungtvejende offentlig interesse i adgang til dokumentet.
   
      (1)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter, EFT L 145, s. 43-48.